Ubrzajmo rodnu ravnopravnost - praktikum za nastavnice i nastavnike osnovnih i srednjih škola - Marinović, Maja (Centar za građansko obrazovanje (CGO), 2022)
Rodna ravnopravnost je civilizacijska tekovina čije je poštovanje zakonski uređeno. Nastavnice i nastavnici u Crnoj Gori u predškolskim ustanovama, osnovnim i srednjim školama dužni su da prenesu vrijednosti zasnovane na poštovanju jednakosti i rodne ravnopravnosti. Član 2 Zakona o rodnoj ravnopravnosti propisuje da rodna ravnopravnost podrazumijeva ravnopravno učešće žena i muškaraca u svim oblastima javnog i privatnog sektora, jednak položaj i jednake mogućnosti za ostvarivanje svih prava i sloboda i korišćenje ličnih znanja i sposobnosti za razvoj društva, kao i ostvarivanje jednake koristi od rezultata rada. Doprinos rodnoj ravnopravnosti uključuje suzbijanje svakog vida diskriminacije i nejednakog tretmana kojim se pravi razlika između muškaraca i žena i osoba drugačijih polnih i rodnih identiteta. Neposredna diskriminacija na osnovu pola podrazumijeva da je neka osoba nepovoljno tretirana u odnosu na drugu osobu na osnovu polne pripadnosti.
Rodna ravnopravnost predstavlja preduslov za ostvarivanje demokratije i poštovanje ljudskih prava. Jedan od najznačajnijih puteva kojim se mogu kretati nastavnice i nastavnici u želji da suzbiju diskriminaciju jeste otkrivanje stereotipa i principa po kojima stereotipi funkcionišu. Ovaj proces počiva na sumnji u vrijednost tradicionalnih rodnih odnosa.
Rađanje te sumnje traži i postavljanje nekoliko važnih pitanja: Čime mogu da doprinesem jednakom tretiranju žena, muškaraca i osoba drugačijih polnih i rodnih identiteta u društvu? Da li je država dužna da obezbijedi ženama, muškarcima i osobama drugačijih polnih i rodnih identiteta jednakost u svim sferama života? Kako škola može biti mjesto gdje se razvijaju različite mogućnosti suzbijanja diskriminacije? Zbog čega je meni, kao i mojim koleginicama i kolegama, neophodna obuka koja se tiče rodne ravnopravnosti u obrazovanju? Kako mogu slobodnom dijelu nastavnog programa pridružiti sadržaje koji će za ishod imati unapređivanja jednakosti između muškaraca, žena i osoba različitih polnih i rodnih identiteta? Ovaj praktikum je nastao u okviru projekta UBRZAJMO rodnu ravnopravnost - od stereotipizacije do ravnopravnosti Centra za građansko obrazovanje (CGO), uz podršku Ministarstva pravde, ljudskih i manjinskih prava,
i predstavlja odgovor pun entuzijazma nas koji vjerujemo da upravo nastavnice i nastavnici imaju moć, mogu mijenjati budućnost utičući na osviješćenost učenica i učenika o neophodnosti razvijanja i njegovanja rodne ravnopravnosti. Praktikum nudi niz jednostavnih i lako primjenljivih rješenja/radionica kojima će zainteresovati učenice i učenike i nadahnuti nastavnice i nastavnike. Predviđeno je da se svaka radionica traje 30 minuta. Metodološki koncept obuhvata odgovarajuće ishode, materijal za rad, aktivnosti na času sa odgovarajućim prilozima. Međutim, imajući u vidu kreativnost naših koleginica i kolega, vjerujemo da će ovaj naš rad poslužiti kao inspiracija za dopunjavanje i razvijanje primjenljivih i zanimljivih sadržaja. Vjerujemo i da je od ključnog značaja za ubrzavanje rodne ravnopravnosti da svi zajedno preuzmemo dio odgovornosti i sopstvenom snagom doprinesemo poštovanju ljudskih prava